Document ID: /fineweb-2-swissfilter-quality_10-filterrobots/filtered/02821.jsonl.gz/80

U utrci za najpopularnije hrvatske iseljenike danas na stranici nominiranih objavljujemo imena finalista, koji su se po glasovima čitatelja plasirali u najužih krug onih koji će ponijeti Večernjakovu Domovnicu. Svi oni stekli su pravo za dolazak na finalnu večer izbora, za koju mogu dobiti najviše dvije ulaznice. Tijekom posljednjeg tjedna stigao je veliki broj kupona, pa je došlo do izmena u redoslijedu vodećih u većini kategorija. Zbog male razlike u broju glasačkih kupona u pojedinim kategorijama ostavili smo i po četvero kandidata koji mogu osvojiti Domovnicu po izboru čitatelja.
Neovisno o tome, stručni žiri svoju nagradu daje s liste svih nominiranih za ovu godinu. U posljednjem tjednu nastavljeno je uobičajeno glasovanje za kandidate sa “svog” područja. Zbog takvog načina glasovanja, ove godine u finalnom krugi imamo veći broj kandidata iz Austrije i Švicarske nego ranijih godina. I ove godine, tijekom finala uručenja nagrada hrvatskim iseljenicima, na kojoj se očekuje 500 uzvanika, u programu je predviđeno i uručenje priznanja hrvatskim nogometnim klubovima koji proslavljaju 40 godina postojanja. Večernji list i Zajednica hrvatskih nogometnih klubova Njemačke uručit će ih NK Marsoniji iz Frickenhausena i NK Croatiji iz Sindelfingena. Voditelji ovogodišnjeg Večenjakovog izbora su Ivan Šarić, stand-up komičar i voditelj showa „Hrvatska traži zvijezdu“ i Sandra Budimir, studentica novinarstva. Nastupi će popularni pjevači iz domovine Jacques Houdek i sestre Marija i Ivana Husar. Hrvatske iseljeničke glazbene snage predvode operni pjevači Evelin Novak iz Berlina i Luka Gudelj iz Beča te Ana Badrov iz Basela. Njemačke domaćine predstavljat će njihov Jazz orkestar mladih iz Bad Homburga.
Stipe Puđa